Autorităţile Republicii Moldova au retras joi licenţele de emisie a încă cinci posturi TV, acuzându-le de legături cu oligarhii fugari Vladímir Plahotniuc şi pro-rusul Ilan Şor, relatează agenţia EFE.
Respectivele posturi, Canal Unu în Moldova, Akchent TV, Orizont TB, Canal 2 şi Canal 3, nu au furnizat informaţii despre finanţarea lor Consiliului pentru Promovarea Proiectelor de Investiţii, potrivit agenţiei Moldpres.
De asemenea, mai motivează guvernul de la Chişinău, autorităţile au detectat legături ale acestor posturi cu Ilan Şor, al cărui partid pro-rus a fost scos în afara legii, şi Vladímir Plahotniuc.
Chişinăul a interzis anul trecut alte şase posturi TV, plus 31 de website-uri despre care a estimat că „alterează spaţiul informaţional”, în timp ce directorul Serviciului de Informaţiii şi Securitate din Republica Moldova, Alexandru Musteaţa, a susţinut că acestea „sunt controlate direct din Rusia”. În replică, aceasta din urmă a acuzat Chişinăul de măsuri ostile şi de încălcarea drepturilor minorităţii rusofone.
Preşedinta Republicii Moldova, pro-occidentala Maia Sandu, a acuzat miercuri Rusia că încearcă să destabilizeze ţara sa prin mijloace de propagandă. Maia Sandu urmăreşte realegerea la scrutinul prezidenţial din 20 octombrie, când se va desfăşura şi un referendum la care alegătorii sunt chemaţi să-şi exprime opţiunea privind aderarea la UE.
La rândul său, secretarul american de stat Antony Blinken, venit miercuri în vizită la Chişinău, a spus că Washingtonul va impune sancţiuni contra celor care încearcă să slăbească instituţiile democratice ale Republicii Moldova.
Ministrul rus de externe Serghei Lavrov a estimat că Occidentul caută să transforme Republica Moldova în „viitoarea Ucraină”.